གཞན་ཡང་།དུས་དྲན་གྱི་ཉིན་མོ་འདི་དང་བསྟུན།ཐེག་ཆེན་གཙུག་ལག་ཁང་གི་དཔའ་བོའི་རྡོ་རིང་མདུན་དུ།དྷ་རམ་ས་ལར་རྟེན་གཞི་བྱས་པའི་མདོ་སྟོད་དབུས་སྤྱི་ཁྱབ་རྒྱུན་ལས་ཁང་གི་གོ་སྒྲིག་འོག་དུས་དྲན་མཛད་སྒོ་ཞིག་ཚོགས་སོང་བ་དང་།མཛད་སྒོའི་ཐོག་མདོ་སྟོད་དབུས་སྤྱི་ཁྱབ་རྒྱུན་ལས་ཁང་གི་ཚོགས་གཙོ་ཐུབ་བསྟན་ལེགས་བཤད་ལགས་ཀྱིས་ཆུ་སྒང་བསྟན་སྲུང་དམག་སྒར་གྱི་བྱུང་རབས་ལོ་རྒྱུས་དང་འབྲེལ་ཏེ།དེ་རིང་ང་ཚོས་རྗེས་དྲན་ཞུ་རྒྱུ་གཙོ་བོ་སྤྱི་ཁྱབ་དམག་སྤྱི་ཛ་སག་ཨ་འབྲུག་མགོན་པོ་བཀྲ་ཤིས་མཆོག་གི་དབུས་པའི་ཆུ་སྒང་དཔའ་བོ་འདས་གསོན་རྣམས་ཀྱི་མཛད་རྗེས་ལ་རྗེས་དྲན་ཞུ་རྒྱུ་ཡིན།བོད་ཀྱི་བསྟན་སྲུང་དང་བླངས་དམག་སྒར་འདི་ཐོག་མར་དབུ་བརྙེས་པ་ནས་བཟུང་སྟེ་དངོས་ཤུགས་བརྒྱུད་གསུམ་ནས་མཉམ་ཞུགས་གནང་མཁན་གྱི་ཆོལ་གསུམ་དཔའ་བོ་དཔའ་མོ་འདས་གསོན་རྣམ་པའི་ལོ་རྒྱུས་དེབ་ཐེར་མང་དག་ཅིག་གི་ནང་བཀོད་ཟིན་པ་དང་།སྤྱི་ཁྱབ་དམག་སྤྱི་ཨ་འབྲུག་སྦྱིན་བདག་མཆོག་གིས་བསྟན་སྲུང་དང་བླངས་དམག་སྒར་གསར་འཛུགས་ཇི་ལྟར་གནང་བའི་བརྒྱུད་རིམ་འདིས་དམ་པ་ཁོང་གི་དབུས་པའི་དཔའ་བོ་དཔའ་མོ་རྣམས་ཀྱི་ལྷག་བསམ་དང་སྙིང་སྟོབས་ལེགས་པར་མཚོན་ནུས་པ་མ་ཟད།མ་འོངས་པའི་མི་རབས་གསར་པ་རྣམས་ཀྱི་མདུན་བསྐྱོད་ཀྱི་ཐབས་ལམ་མང་དག་ཅིག་ཀྱང་བསྟན་ཡོད།ཅེས་བརྗོད་སོང་།